再用韻和子瞻
作者：孔武仲
朝代：宋

paragraphs: 堂堂司寇公，族姓原自古。
支流入漢唐，浩渺無尋處。
子瞻得家法，自少不勤苦。
戲劇入塲屋，名聲振寰宇。
凝思膚寸雲，落筆萬點雨。
中間觸機阱，窘若带箭虎。
坎軻連交游，凍饑及穉乳。
歸來直玉堂，得失亦相補。
頋我縻一官，未即江海去。
裳衣裹窮猿，繫以三尺組。
知公心胸中，坦不置城府。
漫刺猶可持，還當謁文舉。